b'\n_START_ARTICLE_\nCerkev sv. Nikolaja, Dolenci\n_START_SECTION_\n\xc5\xbdupnija \xc5\xbee 1331. leta\n_START_PARAGRAPH_\nNajstarej\xc5\xa1i podatek o obstoju \xc5\xbeupnije Dolenci je iz leta 1331 in omenja duhovnika pri cerkvi. Po tem je mogo\xc4\x8de sklepati, da je bila \xc5\xbee tedaj tudi cerkev. Sedanjo cerkev pa naj bi zgradili 1543. leta. V vizitacijskem zapisniku iz leta 1698 pi\xc5\xa1e, da je cerkev zgrajena  na prijaznem gri\xc4\x8du, od nekdanjih rimokatoli\xc4\x8danov, posve\xc4\x8dena v \xc4\x8dast sv. Nikolaju (Miklav\xc5\xbeu), z zidanim zvonikom. Zakristija je ob severni strani obokana. Notranjost pa je bila leta 1683 ob barbarskem pusto\xc5\xa1enju in po\xc5\xbeigu uni\xc4\x8dena. Zvon je samo eden, precej velik in v lesenem zvoniku, ki stoji na pokopali\xc5\xa1\xc4\x8du na ju\xc5\xbeni strani cerkve in je pokrit s skodlami. \xc5\xbdupni\xc5\xa1\xc4\x8de je na zahodni strani poleg pokopali\xc5\xa1\xc4\x8da._NEWLINE_Ustno izro\xc4\x8dilo pravi, da je bila cerkev zgrajena 1543. leta in jo je zgradil grof Nikolaj Malakoczi. Obnovljena je bila leta 1699 na stro\xc5\xa1ke \xc5\xbeupljanov. Cerkev naj bi dal grof zgraditi zato, ker je na ta na\xc4\x8din izpolnil zaobljubo, ki si jo je nalo\xc5\xbeil, ko je bil na lovu v gozdu, kjer ga je napadlo krdelo divjih svinj. Pred njimi se je re\xc5\xa1il, saj je splezal na drevo, pozneje pa dal denar za zidavo cerkve sv. Nikolaja._NEWLINE_Leta 1756 pa je cerkev, ki je posve\xc4\x8dena sv. Nikolaju zidana in s sveti\xc5\xa1\xc4\x8dem obrnjeno na vzhod. Cerkev ima raven lesen strop, prevle\xc4\x8den z lomnim kamnom. Vrata so samo na zahodni strani. Nad vrati se dviga zidan zvonik, ki je pokrit s skodlami. Kor v cerkvi je lesen, pri\xc5\xbenica na severni strani pa je kamnita.\n_START_SECTION_\nNovej\xc5\xa1i \xc4\x8das\n_START_PARAGRAPH_\nVerniki iz \xc5\xbeupnije sv. Nikolaja oziroma Miklav\xc5\xbea v Dolencih so v novej\xc5\xa1em \xc4\x8dasu  obnovili \xc5\xbeupni\xc5\xa1\xc4\x8de, naredili hidroizolacijo in ter\xc2\xadmoizolacijo cerkve, na novo uredili notranjost in tudi pro\xc4\x8delje ter zvonik, postavili so nove klopi, namesto dotrajanih lesenih nosilcev kora so vgradili betonsko plo\xc5\xa1\xc4\x8do, kupili so enomanualne orgle z 9 registri in 527 pi\xc5\xa1\xc4\x8dalmi. V prezbiteriju so postavili nov daritveni oltar, obrnjem proti Ijudstvu. Uredili so avtomatsko zvonjenje. V dolensko \xc5\xbeupnijo so vklju\xc4\x8deni \xc5\xa1e verniki iz Budinec, \xc5\xa0alovec in Hodo\xc5\xa1a. Pomembnej\xc5\xa1a pridobitev v letu 1993 je reflektorska osvetlitev \xc5\xbeupnijske cerkve._NEWLINE_Dolenski \xc5\xbeupnik pa soupravlja \xc5\xa1e markovsko \xc5\xbeupnijo, v katero so vklju\xc4\x8deni \xc4\x8cepinci._NEWLINE_V letih 2000 do 2005 je slikar-restavrator Branko Duh poslikal cerkveno notranjost s freskami na  suhi omet.\n_START_SECTION_\nArhitektura\n_START_PARAGRAPH_\nStavba je ra\xc5\xa1\xc4\x8dena arhitektura od gotike do baroka z mlaj\xc5\xa1imi predelavami. Sestavljajo jo pravokotna ladja z zaobljenimi vogali, gotski prezbiterij z oporniki, zakristija in zahodni zvonik._NEWLINE_Cerkev stoji sredi nasada divjih kostanjev, na najvi\xc5\xa1jem delu vasi, zahodno od ceste Dolenci - Kon\xc4\x8darski Breg.'